道山堂後小桃著花頗有幽態
作者：程俱
朝代：宋

paragraphs: 春陽入花骨，疏葉皆昌豐。
蓬山足松檜，不作倚市容。
小桃三四花，擢秀冰雪中。
頩顔澹無言，綽有林下風。
無人對清賞，似笑華髪翁。
老來懶尋芳，掛杖無青銅。
不知春色深，但怪風日融。
頗聞西郊路，欲作朝霞烘。
何須逐流水，有馬如游龍。
騎驢哦新句，醒醉同一空。
當年玄都觀，葵麥棲殘紅。
却顧此幽絕，蕭然對繁穠。